khistorydata/jeongjo-sjw-relations huggingface dataset:
정조 12년
兼都承旨沈豐之坐左承旨趙衍德坐右承旨尹行元藥房直左副承旨未差右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥房直事變假注書申溆仕
정조 12년
洪仁浩啓曰大司憲蔡弘履持平李挺龍獻納鄭致淳正言李尙友牌不進推考傳旨及罷職傳旨今方捧入而今日朝講兩司無進參之員大司憲蔡弘履更卽牌招何如傳曰允
정조 12년
尹行元啓曰大司憲蔡弘履持平李挺龍牌不進執義徐秉德掌令高益擎閔彝顯持平吳彦啓俱在外監察茶時之意敢啓傳曰知道
정조 12년
尹行元啓曰朝講時刻已過頉稟之意敢啓傳曰然則晝講爲之
정조 12년
傳于洪仁浩曰大臣備局堂上引見
정조 12년
南鶴聞以禮曹言啓曰今四月初四日永祐園親祭時自上當有散致齋之例而正日只隔二日散齋勢未及依例磨鍊殿下自今日散齋一日於別殿致齋一日於正殿凡散齋有司不啓刑殺文書致齋惟啓享事諸享官及近侍之官應從升者竝散齋一日於正寢致齋一日於本司倍享百官諸衛之屬各於本司淸齋一宿事知委何如傳曰允
정조 12년
南鶴聞啓曰再明日永祐園親祭祭文當爲製進藝文提學李秉模卽爲牌招何如傳曰允
정조 12년
南鶴聞啓曰藝文提學李秉模牌不進推考傳旨今方捧入而親祭祭文製進一時爲急如是違召事甚未安更卽牌招何如傳曰允
정조 12년
南鶴聞啓曰藝文提學李秉模再牌不進推考傳旨今方捧入而親祭祭文一時爲急如是屢違誠極未安所當更請牌招而係是一日三牌何以爲之敢稟傳曰更爲牌招
정조 12년
南鶴聞啓曰抄啓文臣親試初三日爲之事命下矣處所以何處爲之乎敢稟傳曰便殿爲之
정조 12년
傳于洪仁浩曰同副承旨入侍
정조 12년
南鶴聞以弘又館言啓曰新除授副修撰沈興永卽爲牌招察任何如傳曰允
정조 12년
傳于南鶴聞曰再明動駕時畿伯與地方官當爲導駕而方在巡路若經還則更發之際徒貽民邑之弊諸處奉審如已爲之則使卽趁期入來否則勿爲上來依前以秩高守令上京人中以水原府使代行事令廟堂卽爲分付
정조 12년
洪仁浩以守禦廳言啓曰本廳南漢軍器修補畢役狀啓有旨內月前南城尹狀啓尙未回啓蓋因違格而然云卿須取考元文書枚擧都數及效勞人姓名卽爲草記事命下矣取考廣州府尹李泰永狀啓謄報則南將臺三十四間討捕廳十七間新建交子弓一百張具弦家長箭三十部大軍幕二件喇叭號笛各一雙畫龍大鼓一坐二廣縀巡令旗六雙二廣縀內拱戰笠七雙紅氊笠八雙象毛二斤黑染布軍服三十六領黑染木軍服二十八領藍禾花紬戰帶二十四件吹鼓手黃號衣二十領紙油衣二十二領巡令旗雨備六雙新備鳥銳三百九十二柄環刀一百五十柄鐵甲二十八領鐵冑二十八部黑角弓三十四張交子弓二十八張長槍一百九柄偃月刀五十七柄長箭三百部片箭二百部畫龍鼓一雙喇叭五雙號笛三雙中軍幕一件巡令旗竹十雙朱杖十雙燈籠鐵絲六雙修補而所入物力帶率軍官出身李永老捐私財三千四百緡以補公役故定爲內都廳本府敎鍊官司果鄭德纘定爲外都廳悉掌軍器敎鍊官司果李仁宅爲別看役全任將臺云矣敢啓傳曰裨將加資敎鍊官賞加今日政下批以示聳勸之意可也
정조 12년
吏批判書吳載純進參判李在學病參議李時秀牌不進同副承旨南鶴聞進以李度默爲大司憲韓致應爲持平金光岳爲獻納申爲正言李書九爲校理李洪載爲副修撰李鎭宅爲禮曹正郞李顯默爲中學敎授
정조 12년
兵批判書鄭好仁進參判具㢞病參議宋鍈病參知柳誼入直右副承旨洪仁浩進以李鼎九爲五衛將李景禧爲南陽監牧官大坡兒權管單洪毅懋副護軍申應周李章漢副司直朴天行徐配修尹翊東李庚運副司果鄭福煥李敬五尹羽烈慈母山城別將玉器儁武兼李永老守禦廳敎鍊官鄭德纘林土別將李仁宅以上今加折衝南漢山城軍器公廨修繕之功加資事承傳
정조 12년
洪仁浩以義禁府言啓曰海州判官趙光逵拿問處之事傳旨啓下矣趙光逵時在任所云依例發遣府羅將拿來何如傳曰允
정조 12년
洪仁浩以義禁府言啓曰兪萬禧杖一百收贖告身盡行追奪放送事照律草記批旨內如有功議各減一等事命下矣兪萬禧無功議云矣敢啓傳曰知道
정조 12년
洪仁浩以訓鍊都監言啓曰本局中軍趙心泰統制使遞任後未及上來曠務可悶今姑改差何如傳曰允
정조 12년
洪仁浩以訓鍊都監言啓曰本局中軍今當差出而擬望之人乏少外任竝擬何如傳曰動駕隔日外任請擬何也卿則推考此草記勿施
정조 12년
戊申四月初二日卯時上御誠正閣晝講入侍時特進官李柱國同知事鄭昌順侍讀官沈晉賢檢討官尹致性宗臣西春君煋武臣成玉參贊官南鶴聞記事官金孝建李宗烈金祖淳以次進伏訖晉賢讀自中庸二十九章止三十章上讀申受音訖晉賢曰此曰君子之道本諸身徵諸庶民考諸三王而不謬建諸天地而不悖質諸鬼神而不疑百世以俟聖人而不惑惟此本諸身一句實爲下五節之本而若就下五節言之則徵諸庶民一句最爲切近蓋天地無端倪鬼神無形迹三王已往矣百世未來矣今欲參之質之考之俟之得無有渺茫高遠之歎乎獨此庶民之信從與不信從徵之無難驗之有道倘於施措之際庶民從之則是亦天地鬼神之所從也庶民信之則是亦三王後聖之所信也今若就庶民之所信從者行之不信從者不行則庶幾不謬於三王不悖於天地無疑於鬼神不惑於百世矣伏願以徵庶民之一句爲治國之要道焉上曰此言好矣致性曰上焉者雖善無徵下焉者雖尊不信此聖人所以不得行道而今殿下居君師之位萬民尊信之道要之考三王而不謬建天地而不悖質鬼神而無疑俟聖人而不惑者行之不難伏願體念焉上曰亦好矣昌順曰上番玉堂所奏旣以本諸身爲其下五節之本而本諸身之要又在一誠字矣伏願體念焉上曰好矣柱國鶴聞曰玉堂上下番經筵旣有所奏臣等別無所達矣上曰此云上焉者雖善無徵不信下焉者雖善不尊不信惟此議禮制度考文亦非至難至大之事而必上下皆有聖而後行之者何也晉賢曰文義之微奧處臣何以知乎但此云上焉者卽古昔之聖王也下焉者卽不得位之聖人也凡於議禮制度之事必須有德有位而後可以行之也上曰本意則果然矣今若欲議禮制度考文而必求古昔聖人之所行者行之則得無有膠柱鼓瑟之歎乎雖以夏殷周之所損益言之忠質文三者亦豈可膠守而不變乎晉賢曰此則惟在時措之宜居今之世行古之道亦非時中之義也昌順曰今日朝講命下而因臺諫之違牌改命晝講揆以事體誠極寒心意謂入侍儒臣當有規警之言講筵已罷因無所陳亦甚慨然今日違牌諸臺一竝罷職何如上曰依爲之不言玉堂從重推考可也命退諸臣以次退出
정조 12년
戊申四月初二日卯時上御熙政堂大臣備局堂上引見入侍時左議政李性源行漢城判尹鄭昌聖戶曹判書徐有隣兵曹判書鄭好仁禮曹判書李𡊠行副司直李柱國知事鄭昌順兼都承旨沈豐之行副司直徐有大吏曹參判李在學開城留守洪秉纘行副司直金持默修撰沈晉賢右副承旨洪仁浩假注書李貞運事變假注書申溆記事官李宗烈金祖淳以次進伏訖性源曰雨後日氣新晴此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰頃有達生散連爲製入之命矣近日則中宮殿諸節若何上曰一樣平順矣性源曰向者數次得雨終未優足今番之雨則始爲浹洽矣上曰果無不足之患否性源曰移秧則似若不足而優於付種矣上曰連有霧氣得無妨麥之慮耶性源曰麥抽之時尙遠別無所妨矣上曰右相何不入來云耶性源曰昨於受誓戒時見之而今日則不入未知何故矣上曰惠堂亦何不入來耶性源曰聞昨夜重經關格之病未得入來云矣性源曰臣以安城故同知尹梓訪問子孫軍門錄用事仰請蒙允矣退聞則乃是士族臣之獻議誠極惶悚而士族錄用軍門太不襯當改以食物頒給分付何如上曰依爲之出擧條性源曰雖以收議一款言之臣本來生疎之中加以精神耗昏此等小事猶不能首尾照檢惶悚之外廟堂事誠可憫也惟願早卜首相則國事幸甚上曰鼎席之未備可憫誠如卿言欲從近備員而顧今廟謨之鍊達者其孰如卿自在卿宰時已知卿端重不撓授卿此任者以卿自來堅剛況以目下情理猶有精力之不損故也至於收議事此非不能照檢首尾而然也以未知其人班閥之致也卿之此言誠過矣近因無事中有事日次賓對久停不行今則事端稍定誠萬幸矣蓋壬辰戊申卽我國有事之年故先朝壬辰果有騷說之盛行而其時前領相被罪至入於永垂百世錄中今年三月前領相又有此所遭亦可異也以其一身足可謂替當年運耶大抵前領相此事豈可曰善爲乎予之所敦諭者豈獨爲前領相地也若以跡論之則予亦非之人亦非之矣此大臣重卜以後其所孜孜不已者必欲俱收竝蓄彌綸協贊惟恐近國之人不見用今時之人不得爲顧其心豈有他哉特以逐鹿不見泰山故乃有此一着之誤矣雖以前後筵奏言之其心則必欲善爲至於此奏亦必自謂以善爲而然矣尹得孚之罪不過論斥大臣專是狂妄所使其時處分或似過矣兪岳柱則事係機關雖不得不嚴加處分而至若多年楸島則雖或過矣然賓對之席遽及此事已可謂大不緊矣上款事已不緊況復重於此者乎此則偏私之所使也若古大臣則不如此矣雖在善類亦必宛轉陰護不使至突兀激成之地而若前領相此擧則不可但以激成言假使眞箇善類亦不可突兀之若是也此非偏私而何大官旣自別此時又何如其在前領相之道惟當思納約自牖鎭安物情之方而初不商量遽奏此事其所謂擧措得宜云者此眞外題也予之所以起廢而委毗者蓋以故相之子必能保合回泰陶鎔一世以至不偏之域而至於此事大違期望之初心此予所以切痛深慨而不已者也大抵明義正倫使亂賊不至於跳踉者惟在於防微杜漸無或放過而不先不後猝地請宥藉曰未知此亦罪也且予之所深嘆者予於此大臣常以薦主自處而白首暮年有此偏私之擧莫副委毗之意可謂非矣此非但對卿等言之而已若使前領相登筵予所責勉必有倍矣至若堂箚則直驅人於不測之地辭意憯毒此則出於禍心矣雖曰自取而豈可加人以此等題目乎近來疏箚文字全不詳審用之其心所在四箇字無難加之如宋民載疏中亦有之故施以譴罷者此也性源曰堂箚措語臣雖未見而前領相以諸儒臣之被譴尤爲不安之端云矣上曰前領相之以此不安雖似無怪而旣驅人以不忍聞之說則予之處分烏可已乎性源曰雖以傳敎下者見之其語意之深重亦可知矣上曰前領相之初筵所奏楸黑耽云云者有甚麽意思其後別無可解之端而遽然請宥者都是偏係之所使也雖以右相事言之綸音與否不係於此而强以加之於右相之心亦豈自安乎可謂節節不善爲矣不料仰成之地有此毁劃之擧此則不思量之致而至於世人則乘此機會必欲齗齗不已若此而朝廷豈有妥帖之日乎誠可憫也性源曰尹得孚則爲夏賊之所吹噓其罪之深重亦非岳柱之比矣上曰此則由於朝廷之擯棄故自然同歸於背馳者流矣性源曰此江華留守宋載經狀啓也以爲武士等今春都試事當依例擧行而非但有妨農之慮校卒之裹糧赴試其弊亦多春等有故則秋等合設已有定式依昨年例待秋合設事請令廟堂稟旨分付矣方春裹糧果有妨農之慮前例退行亦非一二待秋合設事分付何如上曰依爲之出擧條性源曰此東萊府使李敬一狀啓也以爲倭館開市大廳丙午燒燼館守倭懇請改建取考謄錄則倭館燒燼處改造皆在於六七年之後而第伏念此廳乃是進上捧出之所彼我私賣之處燒燼之年雖曰比前最近改建之請亦難一向防塞改造一款請令廟堂稟處矣邊事無論細大皆有前例六七年後從前改建者今不可卽許改建姑待年限之意分付何如上曰依爲之出擧條性源曰今番節使齎來彼咨中有使臣參宴加賞事矣以前頭使行奉表稱謝之意依近例令文任撰出回咨正書安寶後付送於漂漢人領去咨官之行而無方物謝表付諸今年節行事分付於該曹該院何如上曰依爲之出擧條有隣曰鑄錢設施之後倭銅之不得私賣載在節目矣今此鑄錢因倭銅之罄乏尙此愆期故前後關飭非止一再而商譯輩不有法意專事潛賣之弊種種有之云事之無嚴莫此爲甚另飭萊府隨其捧出星火馳報以爲無一遺漏趁期貿用之地而此後若有私賣現發之擧則當該任譯另加嚴繩斷不饒貸該府使不飭之責亦爲筵稟論勘之意出擧條嚴飭何如上曰依爲之出擧條有隣曰因禮曹啓下關社稷祈穀大祭物種加定事自太常報來矣取考文書磨鍊祭需則物種價米爲四十一石而本寺元貢餘米條爲四十餘石矣曾於祭需加定時以元貢餘米推移進排亦多已例今不必加定祈穀大祭物種價米四十一石零以本寺元貢餘米依例移定之意分付何如上曰年年祈穀陞秩大祀出於爲民重農之意大同雖關經用卽賦於民以紓民力者今於本祭需何可較量其所入乎餘數有無姑勿論本祭需竝以新貢加定以示重農所以爲民之意可也出擧條昌順曰同文彙考印出之役今方始役臣等輪回仕進監董印役而校讎訛誤不可不專委一人校書校理成大中長時入直云不煩往來可以專一監印郞廳差下使之專管校讎何如上曰依爲之出擧條上敎在學曰冊子凡例何以爲定在學曰如謄錄樣而各以類聚故爲累條目矣上曰卷數不必浩繁裁減爲之好矣在學曰別編交隣書啓及聞見事件則略加刪拔似好矣上曰然則拔之可也𡊠曰今番太廟十二室安寶時奉審則肅宗大王庚子上諡金寶外裹多紅禾紬單袱有鼠破處此後五日日次奉審時改備乎姑待秋修改時乎上曰五日日次奉審時改備可也𡊠曰永寧殿第九室章順王后庚辰白鐵印篆文缺破不得安寶矣上曰印篆本來缺破矣𡊠曰十一室東西加欌甚高親臨奉審出納之際每設層梯易致失措故前都提調鄭存謙年前進達爲其方便之道加欌冊寶預爲移奉於原欌矣今春展謁時奉審已畢來秋修改日或安寶時依前換奉何如上曰不必更爲換奉仍爲奉安於原欌可也秉纘曰松都都試亦當設行何以爲之乎上曰此是境內武士乎秉纘曰然矣上曰然則下去後從近設行可也上曰老人設宴事未及爲之耶秉纘曰臣之上來後始聞下敎今則六月前似不得爲之矣上曰何必乃爾下去設行好矣上敎柱國曰摠使之病卿果見之否柱國曰摠使之病別無他症而房闥之中亦不能起居精神間多耗昏專是衰氣所致矣上敎有大曰營門凡節果詳知乎有大曰姑未知頭緖矣上曰前訓將事多迫隘卿則勿爲效嚬此營近來便成弊局須善爲之也有大曰近來京中竊發之患種種有之而所謂贜物一過江外無以捉得若有外方出事之道則似救此弊矣上曰左相之意何如性源曰捕卒之弊甚於盜賊外方出事不可擧論而外方亦有討捕使雖以關文申飭亦無不可矣上曰此則先朝禁令專爲鄕民之德意也豈可遽出此法乎上曰首營門亞將體重豈可以在外人爲之改差可也上曰予於兵判有玉成之敎矣卿聞之乎此家自來規模異於他人凡事豈可突兀爲之乎只知有國好矣性源曰下敎誠至當而兵判則又以昨日傳敎中濟私之敎惶悚云矣上曰此則非但此兵判而已李鴻運承傳之後無非如是矣鴻運之爲人雖未知如何而鄭民始金鍾秀皆譽之御將詳知其爲人乎柱國曰凡於任事誠心竭力是渠長處矣上曰近日玉堂議諡之外諡狀多有來到云而一不擧論何也有隣曰其中李東標諡狀卽臣之所製而其樹立無愧於朴泰輔矣上曰翼虎將軍之諡亦不可不趁卽擧行玉堂出去後考其諡狀待長官出後同爲議諡可也上曰故相之諡今始爲之矣假使美諡旣出於相簡之手則豈可用之乎故相九原如有知則亦必有感矣上曰政官牌招開政出榻敎命退諸臣以次退出
정조 12년
戊申四月初二日申時上御誠正閣同副承旨與兵曹判書入侍時同副承旨南鶴聞假注書李貞運編修官金泰熙記事官金祖淳兵曹判書鄭好仁以次進伏訖上命書傳敎曰再明日當詣永祐園展拜出宮以弘化門由館峴以此分付侍衛別雲劍寶劍外兵曹摠府堂郞各一員入直五衛將武兼磨鍊餘皆置之東西班隨駕依近例大臣六曹堂郞各一員爲之事分付上曰抄啓文臣親試初三日爲之出榻敎好仁曰今四月初四日大駕詣永祐園展拜時以何營軍兵留陣而斥堠伏兵連因傳敎置之矣今番則何以爲之乎上曰依爲之當次營門留陣可也出擧條好仁曰永祐園動駕時挾輦軍及前後廂軍兵以最少前例考出以奏事命下矣取考近年之例則丁未四月卽是最少之例而挾輦軍一百名倭槍手一百名御前前排十五雙禁軍三番訓局步軍五哨馬兵二哨禁衛軍五哨騎士二番隨駕矣禁御兩營互相輪回今番則何以爲之乎上曰依爲之後廂則禁御兩營中今年當次營門隨駕可也出擧條上曰副駕轎仗馬儀仗置之出榻敎仍命退諸臣以次退出
정조 12년
兼都承旨沈豐之藥院齋直左承旨趙衍德齋宿右承旨尹行元藥院齋宿左副承旨未差右副承旨洪仁浩齋直同副承旨南鶴聞齋直注書金孝建仕直一員未差假注書李貞運藥院直事變假注書申溆仕
정조 12년
南鶴聞啓曰明日大駕詣永祐園入齋室後王大妃殿惠慶宮問安何承旨進去乎敢稟傳曰同副承旨進去
정조 12년
南鶴聞啓曰明日永祐園動駕相値視事頉稟之意敢啓傳曰知道
정조 12년
洪仁浩啓曰大司憲李度默持平韓致應未肅拜執義徐秉德掌令高益擎閔彝顯持平吳彦啓在外監察茶時之意敢啓傳曰知道
정조 12년
洪仁浩啓曰抄啓文臣課講何承旨進去乎敢啓傳曰右副承旨進去
정조 12년
南鶴聞啓曰藝文提學李秉模三牌不進推考傳旨今方捧入而親祭祭文製進一時爲急如是屢違事體所在誠極未安所當更請牌招而係是一日四牌何以爲之敢稟傳曰文任之事尙不冒當此何所執此何處義一味出牌徒傷事體藝文提學李秉模罷職
정조 12년
藝文提學前望單子入之吳載純落點
정조 12년
傳于南鶴聞曰課講入侍
정조 12년
以兵曹別雲劍改付標單事傳于南鶴聞曰何如是煩稟乎兩宰臣之有實病猶可說昨旣差祭今又煩稟極爲未安當該別雲劍罷職
정조 12년
吏批判書吳載純進參判李在學參議李時秀牌不進同副承旨南鶴聞進以尹承烈爲大司憲林蓍喆爲大司諫趙錫穆爲執義盧廷良爲司諫崔烜爲掌令鄭晩錫韓商新爲持平申禹相爲獻納金孝眞尹翊東爲正言徐有隣爲惠民提調李甲龍爲齊陵令南愼五爲禁府都事任希厚爲掌苑別提
정조 12년
兵曹以李潤默爲武兼副護軍李永老
정조 12년
洪仁浩啓曰禁衛營留陣摠戎使代領事命下矣摠戎使李昌運卽爲牌招聽傳敎何如傳曰允
정조 12년
兵曹以趙心泰爲禁軍別將
정조 12년
洪仁浩以兵曹言啓曰新授禁軍別將趙心泰以前任統制使未及上來而動駕隔宵領軍重任不可暫曠今姑改差何如傳曰允
정조 12년
洪仁浩以兵曹言啓曰今四月初四日大駕詣永祐園展拜時左邊捕盜大將徐有大以訓鍊大將隨駕右邊捕盜大將趙圭鎭以御營中軍隨駕矣回鑾間摠戎使李昌運姑令權察何如傳曰允
정조 12년
洪仁浩啓曰因兵曹草記今此永祐園展拜時左邊捕盜大將徐有大以訓鍊大將隨駕右邊捕盜大將趙圭鎭以御營中軍隨駕矣回鑾間摠戎使李昌運姑令權察事允下矣摠戎使李昌運卽爲牌招以爲聽傳敎之地何如傳曰捕將趙圭鎭兼帶中軍之任改差此牌招啓辭置之
정조 12년
南鶴聞以兵曹言啓曰今四月初四日大駕詣永祐園展拜時左邊捕盜大將徐有大以訓鍊大將隨賀矣回鑾間右邊捕盜大將趙圭鎭姑令兼察何如傳曰允
정조 12년
南鶴聞啓曰因兵曹草記今此永祐園展拜時左邊捕盜大將徐有大以訓鍊大將隨駕矣回鑾間右邊捕盜大將趙圭鎭姑令兼察事允下矣右邊捕盜大將趙圭鎭卽爲牌招聽傳敎何如傳曰允
정조 12년
兵曹口傳政事副司果韓致應禁軍別將李明運
정조 12년
洪仁浩以兵曹言啓曰禁軍別將李明運身病猝重勢難供職呈狀乞遞動駕隔宵領軍重任不可暫曠今姑改差何如傳曰允
정조 12년
兵曹禁軍別將柳鎭恒趙圭鎭申應周
정조 12년
以兵曹禁軍別將望單子傳于洪仁浩曰趙圭鎭則以捕將兼管纔遞御營中軍柳鎭恒今日移都監中軍以此擬之首副極爲不可當該堂上推考
정조 12년
兵曹禁衛中軍趙圭鎭落點
정조 12년
傳于南鶴聞曰禁軍別將排望果甚苟艱摠管李漢泰許遞今日政差出待下批牌招察任侍衛望筒改修正以入
정조 12년
傳于洪仁浩曰禁軍別將李漢泰以摠管侍衛受點別將之任改差更爲差代
정조 12년
兵曹禁軍別將李漢泰
정조 12년
南鶴聞以禮曹言啓曰慶尙監司金光默戊申從征將士生存者及殉身未褒人搜訪以聞事狀啓問議于時原任大臣草記事命下矣謹依聖敎發遣郞廳問議于時原任大臣則左議政臣李性源以爲伏見慶尙監司金光默狀本則居昌士人全鶴齡怒裂賊帖劃贊假倅募丁繼餉終成剿賊同府鄕吏愼錫顯秉義涕泣曉諭逆順堅守庫藏設奇殲魁不但忠勇之足尙實有勞績之可褒同府士人李遇泰以忠臣之姪鼓先鋒之勇生擒三凶其功甚大當時之未參勳券誠爲可惜同府業武曺漢伯咸陽鄕吏朴春奉或監軍器或掌官庫抗義罵賊被棍至死樹立卓然無異立慬此五人合施褒贈之典居昌士人尹商擧馳檄而諭賊陣募兵而導王師不幸先死誠可嗟惜同府士人魚震龍咸陽士人林汝芳或集洞人而奪俘虜或募將士而討賊黨倡義樹功俱極可嘉此三人合施錄用之典居昌鄕吏愼德顯愼致謹愼光世一門四人同心倡義錄雖不願功實可褒而當爲錫顯之次咸陽士人鄭之僑義形於叱懦帥安義士人李聖擇策效於探漏網同縣護軍全瑾士人金虞錫自願先驅獻策捕賊鄕吏河潤澤河龍瑞金載鏡同守縣倉以迎王師此十一人雖有輕重之殊俱著義勇之蹟而褒贈錄用或涉過重宜令本道訪其子孫施以食物題給之典星州從征將士三人善山從征將士四人年皆八十九十依他例考其勳籍戶籍或加資或帖加似爲得宜蓋當時嶺右一路陷於賊藪列郡風靡擧懷奔竄而今此數邑章甫若校若吏奮忠秉義討賊樹勳如是表著朝家之所以褒賞之者比之他道尤宜加厚伏惟上裁云右議政臣蔡濟恭以爲居昌士人全鶴齡於李述原愼溟翊兩座首相繼隕身之後受座首賊帖裂紙逐吏仍卽募聚義兵運輸軍糧節義功績俱足可尙贈以掌憲恐爲得宜愼錫顯愼德顯愼光世愼致謹俱以下吏或堅守官庫或起復倡義或奪賊輜平亂之後鄕人立祀竝享於府司之傍公議可見依愼克終例郞署贈職恐無不可餘外士人李遇泰業武曺漢伯士人尹商擧魚震龍咸陽下吏朴春奉士人鄭之僑林汝芳安義士人李聖擇護軍全瑾士人金虞錫鄕吏河潤澤河龍瑞金載鏡等以狀啓觀之俱可謂忠義之人而旣無公家文蹟之可以徵信有難以鄕狀邑牒遽施褒錄之典然朝家旣令採聞仍以勿施亦近埋沒俱以食物存恤其子孫似無不可從征將士士人年皆九十左右依湖南已施之例或加資或帖加使各其所居官設酒饌侑樂以示念舊之意亦似無妨伏惟上裁云領府事臣金致仁方在蹙伏竢勘中不敢獻議判府事臣鄭存謙病未收議判府事臣徐命善病未收議領敦寧臣洪樂性病未獻議判府事臣李福源病不獻議判府事臣金熤病情有加不得獻議判府事臣李在協以爲居昌士人全鶴齡雖有儒狀邑誌旣異公家文跡鄕吏愼錫顯旣參錄券別無可論德顯等三人雖有功勞不過錫顯之率下亦不必別爲擧論士人李遇泰則與其從弟遇芳事件稍異業武曺漢伯士人尹商擧魚震龍等亦無公家文跡之可以憑信者咸陽下吏朴春奉營邑或免身役或給屯田云此外似無可施之典士人鄭之僑林汝芳等雖有士林請褒之狀亦不可以公家文跡比論安義士人李聖擇全瑾金虞錫及鄕吏河潤澤河龍瑞金載鏡等一邑傳誦雖云班班有據竝與儒狀邑報而無所憑據則尤非可論星州善山從軍生存人一依安竹出征將士例施賞似好云判府事臣兪彦鎬以爲戊申之亂嶺南三邑爲賊藪穴熊亮輩之煽俑凶言詿感人心者誠非一朝一夕之故而當其時倡義諸人俱以卑微之類能知逆順之分奮義於賊勢鴟張之初效力於列郡風靡之際其爲可尙有非他道之比則在朝家褒賞之道亦依從厚俾聳一路之觀聽今此道啓論列中如全鶴齡裂賊帖而迎假守募義旅而繼軍實終成勦賊之功愼錫顯泣陳大義倡率同堂勒義卒以全庫藏授方略以殲賊魁李遇泰以述原之姪遇芳之弟鼓勇先登活捉三凶此三人者忠勇勞績合施褒贈之典曺漢伯朴春奉或堅守武庫或力保倉儲忍杖罵賊因此致命尹商擧魚震龍召募義兵導迎王師林汝芳格殺賊差奪還俘民鄭之僑陳義激懦李聖擇獻策捕匿此七人合施錄用之典至於愼德顯愼致謹愼光世之一門倡義全瑾金虞錫之發文聲討河潤澤河龍瑞金載鏡之同力防守則雖著義勇不無差等此八人宜令本道訪其子孫題給食物星州善山從征將士之生存者七人則或帖加或賞加似爲得宜伏惟上裁云時原任大臣之議如此伏惟上裁何如傳曰居昌故士人全鶴齡怒裂賊於李述源愼溟翊相繼隕身之餘募聚義兵贊劃假倅繼軍糧搗賊穴功與節俱卓異贈職之典不施於此人而何爲依右相議贈以掌憲故鄕吏愼錫顯愼德顯愼光世愼致謹一門四人忠勞竝著亦依右相議施以郞署贈職故士人李遇泰有是叔有是姪爲先鋒生擒亮熊坤三賊左相議中未參勳券爲可惜云者誠實際語特施贈秩之典故業武曺漢伯咸陽故下吏朴春奉軍監賤校也庫色小吏也拒賊被棍竟至殺身足可謂死於王事依左相議施以褒贈之典故士人尹商擧首先倡義此一款豈不誠卓爾依左相議令吏曹訪其子孫草記後錄用故士人魚震龍倡義旅不可以生前之固辭仍以泯沒依右相議施行故士人鄭之僑林汝芳安義故士人李聖擇故副護軍全瑾故士人金虞錫故鄕吏河潤澤河龍瑞金載鏡等依兪判府議食物題給存恤其子孫星州善山從征將士生存之七人依李判府議依安竹出征將士例竝施賞加或帖加之典竝令今日政擧行可也
정조 12년
洪仁浩以訓鍊都監言啓曰今四月初四日永祐園擧動時東營集春營入直御營軍以訓局餘軍替代事自兵曹節目啓下矣東營軍五十名哨官洪浩源集春營軍五十名哨官南有寬率領與御營軍替代入直敦化門東邊水閣頹壓處東營軍十名將校一人率領仍前代把還宮後還爲替直而竝待標信擧行之意敢啓傳曰知道
정조 12년
洪仁浩以御營廳言啓曰今此永祐園擧動時東營集春營入直軍兵與訓局餘軍替代事自兵曹節目啓下矣今四月初四日東營集春營入直軍兵待標信替代出用還宮後還入直而敦化門東邊水閣頹壓處把守軍以東營入直訓局軍十名除出代把都城類圮四處把守軍以本牙兵八十名亦爲替把出用之意敢啓傳曰知道
정조 12년
洪仁浩以御營廳言啓曰本廳前軍色從事官李洪載旣已敍用仍爲差下使之察任何如傳曰允
정조 12년
行判中樞府事臣金熤上疏伏以臣於日前腹疾猝極滯下兼作首尾五六日氣力委綴繼又輪行毒感之症乘虛外襲今已四宿尙未得汗寒熱迭發痰火竝升落席喘喘一味叫楚此際伏承園幸有命而以此病勢無以自力隨駕噫天時邅邁節物交換聖募罕切於此時展禮將行於仙寢凡在廷紳孰敢不趨簉陪扈之列少效駿奔之誠臣獨偃息床笫不能爲蠢動之計義分墜矣誠禮缺矣伏枕惶隕求死不得玆敢短箚自列仰請譴何伏乞亟降威命重勘臣闕禮之罪使具僚知警私心小安不勝幸甚答曰省疏具悉卿懇愼節奉慮未參何必過引安心善攝仍傳曰此批答遣史官傳諭于金判府事
정조 12년
戊申四月初三日卯時上御熙政堂抄啓文臣親試兼行課講入侍時兼都承旨沈豐之右承旨洪仁浩假注書李貞運記事官李宗烈記注官金鳳顯以次進伏訖引儀唱試官以下應製文臣入就位行四拜禮原任提學李性源檢校提學吳載純原任直提學鄭民始直閣鄭大容待敎尹行任率抄啓文臣鄭東觀等入就位行拜禮訖以次進伏性源曰日氣漸和此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰明日動駕時禁衛營當爲留陣而大將方在直中合有變通矣上曰以摠使代領可也出擧條命書傳敎曰明日動駕禁營擧行多相妨大將在直所都相陳箚後不視營務不可無變通李判府事兼管禁營都提調之任今姑勉副又命書傳敎曰左議政爲禁衛營都提調大將出直間仍爲兼察營務又命書傳敎曰因言端聞之惠民署事不可無變通取才等事亦不可一任曠務提調李命植近不行公云許遞上曰明日動駕兩司不可不備員山林外在外及未肅拜人許遞政官牌招開政差出待下批牌招推移齋宿出榻敎上曰藝文提學前望單子入之待下批牌招明日酌獻禮祭文撰進出榻敎仁浩曰左議政爲禁衛營都提調大將出直間仍爲兼察營務事命下矣在前如此之時有都提調命招之例或有從事官發牌聽傳敎之規今番則何以爲之乎上曰從事官發牌可也出擧條上命東觀等以次進講訖上曰懸題紙入之民始奉紙進伏上命書律詩題仍命懸題訖命退諸臣以次退出
정조 12년
戊申四月初三日酉時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣鄭東浚以次進伏訖上命書判府事金熤箚批訖上曰嶺伯戊申軍功人狀啓持來賤臣承命出持入上進覽訖命退諸臣以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨未差右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書申溆仕
정조 12년
大駕詣永祐園入齋室後內閣政院玉堂藥房口傳問安答曰知道朝廷二品以上六曹堂上口傳問安答曰知道
정조 12년
永祐園親祭敎是時亞獻官左議政李性源終獻官右議政蔡濟恭贊禮禮曹判書李𡊠典祀官奉常正崔景岳園司別檢張錫胤執禮直閣鄭大容執尊修撰尹致性大祝奎章閣待敎尹行任祝史副校理沈晉賢齋郞副修撰李洪載贊者引儀金東覽崔珽謁者假引儀李師益李孝達贊引假引儀趙翰逵李英孝祭監監察南必錫尹聚東
정조 12년
洪仁浩啓曰大司憲尹承烈持平鄭晩錫韓商新牌不進執義趙錫穆掌令崔烜閔彝顯在外監察茶時之意敢啓傳曰知道
정조 12년
傳于洪仁浩曰出宮門路以協陽門爲之
정조 12년
南鶴聞啓曰臣王大妃殿惠慶宮問安進去下直之意敢啓傳曰知道
정조 12년
傳于趙衍德曰都承旨馳詣景慕宮奉審以來
정조 12년
傳于洪仁浩曰今下上言皆令限內回啓
정조 12년
洪仁浩以司饔院官員以監膳提調意啓曰葦魚所監捉官所報內去月二十七日之雨黃流漲洋自三十日至今月初一日驟雨時作時止通晝夜不霽終日所捉不過五級莫重進上幾至闕封之境故不得已封進惶恐待罪事報來而雖因雨勢之如此莫重進上只以五級封進前所未有事極驚駭當該監捉官令該府處之下吏令攸司科治臣亦惶恐待罪之意敢啓傳曰知道勿待罪
정조 12년
洪仁浩以義禁府言啓曰平安道肅川府竄配罪人李文源特爲放送事承傳啓下矣李文源特爲放送事分付該道道臣之意敢啓傳曰知道
정조 12년
洪仁浩以兵曹言啓曰依下敎隨駕禁軍駕後禁軍及武藝別監內吹兼內吹標下軍兵等處療飢之意敢啓傳曰知道
정조 12년
洪仁浩以兵曹言啓曰依下敎禁衛營創劍軍及兼內吹等處療飢之意敢啓傳曰知道
정조 12년
洪仁浩以訓鍊都監言啓曰依下敎隨駕將校軍兵等處療飢之意敢啓傳曰知道
정조 12년
洪仁浩以御營廳言啓曰依下敎駕前別抄兼內吹及隨駕將校軍兵等處療飢之意敢啓傳曰知道
정조 12년
判府事鄭存謙箚曰伏以園寢展禮聖慕克伸鑾輅穩旋玉體冞康區區下情曷勝欽祝仍伏念臣縷息雖延殘疾益痼肢節攣搐形骸已癈樞銜祗肅實無自力之勢虛縻崇秩恒切兢惶之忱況今淸蹕夙戒百僚駿奔而目下病狀蠢動不得舁伏路左亦無以自效人事都絶常分盡虧雖於床簀困篤之中省覺時回悚隕靡措一味泯伏爲罪滋大玆不敢不冒犯瀆擾冀被譴何伏乞聖慈亟治臣曠闕常禮之罪使朝綱肅而賤分安焉取進止答曰省箚具悉卿懇愼節之尙今彌留豈勝慮念班聯未參豈必爲引安心勿辭仍傳曰此批答遣史官傳諭于鄭判府事
정조 12년
戊申四月初四日辰時上詣永祐園展拜入侍時兼都承旨沈豐之左承旨趙衍德右承旨尹行元右副承旨洪仁浩同副承旨南鶴聞記事官金孝建假注書趙台榮記事官李相璜金祖淳檢校提學吳載純鄭民始檢校直閣鄭東浚直閣鄭大容待敎尹行任以次隨駕上具戎服乘輿出協陽門降輿乘馬由建陽門出弘化門由館峴至太學前路降馬步過乘馬至景慕宮前路降馬步過乘馬出興仁之門詣永祐園洞口降馬乘輿入齋室改具翼善冠淺淡服乘輿詣紅箭門外降輿就板位行再拜禮步詣園上奉審詣碑閣奉審詣丁字閣行再拜禮三上香執酌獻酌行祭如儀詣望燎位贊禮告禮畢上還詣板位行辭園禮出紅箭門乘輿詣齋室上曰百官揷羽出榻敎上曰本園守僕京守僕及守護軍考例施賞出榻敎上曰自園所洞口至興仁之門捧上言出榻敎命書傳敎曰擧措自擧措事勢自事勢及今寬恕不至不可肅川府竄配罪人李文源特爲放送還宮時至上乘輿出齋室詣洞口外降輿乘馬詣沙阿里降馬御幕次上曰時原任大臣入侍賤臣承命出與判府事李在協兪彦鎬左議政李性源右議政蔡濟恭偕入進伏在協等曰展謁園寢聖孝克伸勞動旣多聖體若何上曰一樣矣上曰徐判府事入侍賤臣承命出與判府事徐命善偕入進伏命大臣閣臣承史侍衛諸臣宣饌訖宣傳官跪啓稟鳴金三下吹打止禁軍別將率禁軍壇下南邊作鶴翼陣壯勇營兵房率壯勇衛善騎隊作隊軍札住於訓局頭局宣傳官啓稟鳴鑼放信砲一聲初鳴鑼各營騎兵皆下馬再鳴鑼皆坐直鳴金止宣傳官啓稟吹哱囉號令放信砲一聲吹哱囉初吹各兵起立再吹騎兵上馬鳴金止放信砲一聲立訓御兩營招搖旗又立黃白神旗壯勇營認旗黃神旗四面點白神旗左一點壯勇營認旗右一點各磨動點鼓吹擺隊伍喇叭各營應砲應旗訓局成圓陣御營成直陣壯勇營成方陣放信砲一聲立壯勇左右列認旗向禁軍陣點擂鼓吹天鵝聲壯勇衛馳馬赴禁軍陣作戰少頃放信砲一聲立左右列認旗回信地點鳴金二下大吹打各回信地鳴金止放信砲一聲立訓御兩營招搖旗一磨訓御兩將單身馳馬赴壇下宣傳官發放曰訓局陣大將自主號令變爲曲陣御營陣大將自主號令變爲銳陣兩營大將應聲招搖旗一揮兩營大將馳馬還陣各陣如令宣傳官啓稟鳴鑼放信砲一聲鳴鑼各營下馬坐息用暗令以訓局馬兵二哨追擊御營陣時以別抄追擊馬兵後移時放信砲一聲立藍高招向本陣點鳴金大吹打馬兵回信地鳴金止用暗令以壯勇營善騎隊追擊訓局陣移時開金大吹打回信地鳴金止令別軍職宣傳官選馬上別技軍職宣傳官各五人馳試各技又選壯勇衛十人駕前駕後別隊馬兵禁軍御營騎士各五人馳試馬上各技別選善騎隊八人馳試交戰馬上才又令各營以將官各一人馳試馬上技用暗令以駕前駕後一字擺列於壇前又以壯勇衛擺列於駕前駕後之後以駕前駕後追擊禁軍陣而駕前駕後回還時以壯勇衛遮截駕前駕後壯勇衛齊放手銃一齊馳赴遮截開金大吹打各回信地鳴金止用暗令以壇上左邊攔後馬兵移作蜂屯陣於壇上右邊追擊訓局陣移時各回信地以訓局攔後哨粧作假倭現形於壇下擂鼓吹天鵝聲壯勇營訓御兩營禁軍陣一齊赴壇前應援放信砲一聲開金大吹打各回信地鳴金止以信箭令訓御兩營龍虎營初吹後訓局龍虎營爲先廂御營廳移陣札住於壇下左邊爲後廂初吹訓局作行爲先廂禁軍接訓局之尾鱗次作行二吹後令兵判領率禁軍陣作行用暗令御營廳待禁軍行營選精銳馬步軍中軍率領衝突禁軍陣移時令御營中軍率所領步軍札住於稍廣處待本陣作行仍爲後廂壯勇營及駕前駕後各隨信地作行別隊馬兵全屬後廂三吹後挨次隨駕三吹旣作上乘馬進發至關王廟前路上曰軍兵路上留住仍歷臨廟內行再拜禮上曰兩廟守直官依例邊將除授守僕等考例施賞出駕前下敎仍進發至景慕宮前路上曰都承旨馳詣景慕宮奉審以來仍降馬步過乘馬至太學前路降馬步過乘馬詣弘化門外命宣傳官出標信解嚴由建陽門詣協陽門外降馬乘輿入宣化門還內諸臣以次退出
정조 12년
戊申四月初四日初更上御重熙堂右副承旨入侍時右副承旨洪仁浩假注書李貞運記事官李相璜金祖淳以次進伏訖上曰左承旨入侍賤臣承命出與左承旨趙衍德偕入進伏上命書判府事鄭存謙箚批以豐基鳴鳳寺僧徒等上言本寺重修令各寺顧助事命書判付曰令禮曹分付該道道臣處守護修改之節各別顧助此等事體至重況有年前申飭乎今番段如前除良道伯親執擧行俾無一毫不謹未備之患事措辭行會以此判付仍令揭板本寺以爲永久守護之地以玉果柳衡萬上言其父一星願授蔭職事命書判付曰然則其說無怪僉知後日政作窠擬入事分付兵曹以平山蔡逴上言其父年八十七今年回婚請蒙恩資事命書判付曰士庶人非九十雖不得加資因渠父年近九十回婚在今歲云此可謂稀貴旣聞之後何拘常格特爲依例加資令該曹待開政卽爲下批此上言出給其矣處以楊州尹商欽上言楊高人加資其父獨漏事命書判付曰以此上言問于該牧指一稟處事分付吏曹以全州崔命斗上言爲父老職事命書判付曰誠如所籲不可不趁卽許施令京兆詳考帳籍後日政下批事分付以西部張召史上言其夫充軍定配罪人安福大放釋使其母子生前相見事命書判付曰放送事分付刑曹以東部張召史上言其夫定配罪人金聲玉放還以全夫婦之義事命書判付曰放送事分付刑曹以中部金召史上言其夫定配罪人金大興放釋夫妻生前相見事命書判付曰放送事分付刑曹以巨濟柒川島徐元福等上言願依他牧場給復之例毋論司僕與本道卽速劃給使保存生活事命書判付曰詳考稟處以義州楊下鎭居民韓有大等上言願革罷本鎭後所餘鎭卒移屬本府事命書判付曰問于道伯使之詳考釐弊以北部汝矣島居民韓延祥等上言前同知張漢輔活命之恩願亟令京兆一依當部牒報本府採探廟堂嘉尙賑廳往覆及衆民原狀折衷參諒論以相稱相當之賞典事命書判付曰詳考稟處以新寧幼學金弘澤等上言柒谷山城糶糴之米數甚多本縣每戶之受食運納爲難保之痼弊願新寧本縣倉運納事命書判付曰論理稟處以羅州居民吳時學等上言願本邑斛子使本邑來鑄鍮斛於戶曹以定不易之規事命書判付曰詳考稟處以全羅道僧天默等上言願先法師西山大師祠特賜額以表勳績事命書判付曰旣經道伯必諳事實後日入侍指一稟處以前萬戶崔挺鳳上言五條兵論事命書判付曰此政芻蕘之說言之一一當用與否姑捨是必有常時經綸然後如是上聞且況近來人無論班賤工於謀身凡係經綸說話看作不緊而渠能排衆陳論其誠可嘉其意可勸令兵判招見詳問渠處逐條論理粘連回啓身手來歷識解技藝亦爲兼試以聞事分付兵判處仍命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩坐直同副承旨南鶴聞式暇注書金孝建病一員未差假注書李貞運藥院直趙台榮仕直事變假注書申溆仕
정조 12년
大殿王大妃殿惠慶宮中宮殿內閣政院玉堂翌日口傳問安答曰知道
정조 12년
王大妃殿惠慶宮中宮殿藥房口傳問安答曰知道
정조 12년
藥房提調臣沈豐之副提調臣尹行元啓曰祗謁園寢聖慕克伸侵早動駕向晩回鑾伏未審夜間聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 12년
洪仁浩啓曰明日再明日國忌齋戒正日相値視事頉稟之意敢啓傳曰知道
정조 12년
洪仁浩啓曰大司憲尹承烈未肅拜執義趙錫穆掌令崔烜閔彝顯俱在外持平二員未差監察茶時之意敢啓傳曰知道
정조 12년
洪仁浩啓曰備邊司郞廳來言今日賓廳日次而朝廷問安相値不得來會云矣敢稟傳曰卿等旣已入來依例來會
정조 12년
傳于趙衍德曰大臣備局堂上引見
정조 12년
傳于洪仁浩曰有司堂上入侍
정조 12년
應敎前望單子入之鄭大容落點
정조 12년
副修撰前望單子入之宋翼孝落點
정조 12년
有政吏批判書吳載純進參判李在學病參議未差左承旨趙衍德進以金翊休爲大司諫任希一朴瑞源爲持平尹行晉爲獻納金鎔韓光植爲正言洪文泳爲大司成鄭好仁爲奉常提調李命植爲掌樂提調尹載伋爲活人別提再政李敬五爲檢詳故參議柳升鉉贈吏曹參判故正郞權萬贈吏曹參議已上加贈事承傳
정조 12년
兵批判書鄭好仁進參判具㢞參議宋鍈病參知柳誼入直右副承旨洪仁浩進以趙瑍爲都摠管柳一星爲僉知李羽晉爲文兼副護軍徐秉德李身晦高益擎副司直李度默安聖彬金光兵吳彦啓副司果洪克浩申副摠管趙瑍再政以金重輝爲木浦萬戶
정조 12년
以趙錫福囚單子傳于洪仁浩曰付過放送
정조 12년
以慶尙監司狀啓威安郡民家失火事傳于洪仁浩曰失所可矜令道伯別加周給斯速結構期於奠土事令廟堂卽爲行會
정조 12년
禁府啓目粘靈巖幼學金興奎上言內辭緣其父胤行赴配之後年滿請宥旣無其例有不可自下擅便上裁何如判付啓放送爲良如敎
정조 12년
兵曹啓目粘禮安幼學權龍天上言內辭緣置之令該曹照律嚴處何如判付啓猥則猥矣嚴處則似過矣勿施嚴飭分付退送此後老職人班閥之可合實職者搜訪調用樞銜一以爲尊高年之義一以爲因實職受歲饌之階爲良如敎又啓目粘楊州幼學鄭光浩上言內辭緣置之令該曹照律嚴處何如判付啓依權龍天上言回啓判付爲良如敎
정조 12년
以黃海監司狀啓海州漂到唐人餓死屍身輕先假埋不爲論列惶恐待罪事傳于洪仁浩曰勿待罪事回諭
정조 12년
以黃海水使宋載岳狀啓海州漂到唐人餓死屍身輕先假埋不爲論列惶恐待罪事傳于洪仁浩曰勿待罪事回諭
정조 12년
洪仁浩以弘文館言啓曰新除授校理李書九卽爲牌招察任何如傳曰允
정조 12년
洪仁浩以弘文館言啓曰新除授副校理韓用龜時在咸鏡道咸興地修撰李顯靖時在慶尙道安東地經筵入番事緊請竝斯速乘馹上來事下諭傳曰依啓
정조 12년
自洪仁浩以備邊司言啓曰因平安監司金覆素狀啓江邊四邑穀物九萬餘石內地三邑穀物六萬餘石合十五萬石零或移轉或移貿事有今日內草記稟處之命矣本道邊郡四邑及內地三邑之民少穀多誠爲痼弊及今變通在所不已竝依狀請許令移貿而第念發賣於此然後方可移貿於彼而邊郡穀賤錢貴一依詳定式發賣恐似未易若以寧失之義許令取倣海西太白山城例雖在詳定之內使之從市直發賣則公家雖有所失小民實多蒙惠至於內地三邑則錢貨之絶貴稍勝於邊郡不必趁麥前汲汲發賣待秋成始以詳定式發賣則官無所失民亦蒙而此惟在道臣酌量緩急先後分俵之適宜嚴飭守宰本郡發賣時若有一文加捧之事他邑移貿時若有一文減給之弊則該守宰斷當施以贓汚之律道臣亦難免不飭之責以此分付何如傳曰允
정조 12년
洪仁浩以備邊司言啓曰因戶曹判書徐有隣所啓嶺南關西穀多爲弊處盡分條以半分條換錄每年耗條令度支依詳定發賣若値穀賤時則雖在詳定之內亦爲依市直發賣務從除弊事批旨內有問于大臣草記稟處之命矣依下敎問議于時任大臣則皆以爲兩道穀多處矯救之方莫如每年之減去耗條如此然後在民人快祛痼弊在經費不無少益而實爲民國兩便之道依所奏施行若其規模節目之詳仍令度支長往復道臣嚴立科條以爲永久除弊之地允合事宜云矣大臣之議如此依此施行何如傳曰允
정조 12년
洪仁浩以兵曹言啓曰依判下擧案禁軍車光玉月刀上上木一疋布一匹朴春根等二人上中各木一匹駕後禁軍魚夏淵月刀上上木一疋布一疋徐光爀等二人上中各木一疋施賞之意敢啓傳曰知道
정조 12년
洪仁浩以訓鍊都監言啓曰依判下成冊假倭捉納巡令手李春郁等五名牢子洪昌敬等六名及月刀上中別隊馬兵金弼光等四名雙劍上中金哲根月刀上中馬兵金有得等四名雙劍上中玄弘彩各木綿一疋施賞之意敢啓傳曰知道
정조 12년
洪仁浩以御營廳言啓曰依判下擧案月刀上上駕前別抄韓處豪韓致瑞各木一疋布一疋上中騎士吳繼純金光福方允哲康國愼姜遇周各木一疋上下哨官崔鳳興布一疋施賞之意敢啓傳曰知道
정조 12년
洪仁浩以刑曹言啓曰因司饔院草記葦魚所監捉官令該府處之下吏令攸司科治事命下矣依傳敎所當卽爲擧行而該吏方在金浦地捉魚所云自臣曹發關捉來照法嚴勘之意敢啓傳曰知道
정조 12년
洪仁浩以刑曹言啓曰今日動駕時西部居良人金光鍊等擊錚於衛外故取考其原情則以爲麻浦鹽醢廛乃本江民三百年箕裘之業非他人所占之物而渠等迫於營債己丑年廛號權移於泮民之後泮民貪其厚利終無還退之意故辛丑二月以此意呈于平市署則處決內泮民之不得雜處於外廛曾有朝令鹽醢廛雖或潛相買賣江民旣定本價還退事分付而泮民等誣訴成均館移文還寢故又呈備局則處決內泮人旣專屠肆之利又兼鹽醢之業無異龍斷況因繡啓已令禁斷則泮人之不有朝令無意還退民習可駭以還退之意捧甘本館而又文移還寢故壬寅九月呈訴京兆則依所訴還退而泮民等瞞告本館報備局還寢故渠等壬寅十二月冒死擊錚則判付內不必勘律分付京兆仍令貢市堂上從長決給俾無更訴之弊事啓下則京兆依判下還退事分付而洋民等又構訐本館文移還寢乞令決給云矣果如江民等所訴鹽醢廛之還屬江民事諸司之前後處決不啻明白況於壬寅冬因江民等擊錚批旨自京兆又爲決給於江民則泮民之不有啓下決處屢訴本館必欲還寢而後已云者事極怪駭跡涉放恣自臣曹依前決給俾無更擾之弊至於本事則旣係四件外而肆然鳴金萬萬無嚴狀頭考律勘處何如傳曰允
정조 12년
洪仁浩以刑曹言啓曰今日動駕時中部居良人趙養元擊錚於衛外故取考其諺書原情則以爲渠父命稷渠叔得豐以罪人夢麟之甥姪定配濟州者七年于玆矣乞蒙宥還之典云矣蓋夢麟罪犯凶逆關係甚重而渠輩俱以其至親因臺啓罪止島配則不思縮伏縱子煩籲誠極痛惡此等無嚴之類不可以事係爲父有所容貸原情勿施其罪狀自臣曹照法嚴勘何如傳曰允
정조 12년
洪仁浩以刑曹言啓曰今日動駕時南部纛島居姜彝信等擊錚於衛外故取考其原情則以爲其矣等大柴木廛始創於纛島各樣物貨成造木載錄市案家舍材木無不賣買京中長木廛則中間設立不過百年而木物內外廛通同發賣無相侵奪矣內廛民人大中小椽暗地追錄於市案自壬寅起訟而其矣等十餘次捷訟癸卯詢瘼時大臣以內廛之無文跡不當捧稅之意仰達承批且內廛之追錄奸狀該署郞官一一覈得而該署處決初不奉行惟以其矣等威力必欲打破後已如前通賣云矣玆事不過木物賣買旣非四件而此等微細之事敢爲天聽之擧者萬萬無嚴原情勿施其猥越之罪自臣曹從重勘處何如傳曰允
정조 12년
洪仁浩以刑曹言啓曰今日動駕時平安道中和居幼學李命寬擊錚於衛外故取考其原情則以爲渠父以單身病廢無他子孫六代祖以下墓祀以渠從祖托爲權攝而渠從祖至窮無依仰哺於李景沆家矣景沆不知其家世來歷誘引渠從祖稱以景沆祖之傍孫夤緣參祀者至於三十年而渠從祖死後遽生橫奪之計潛改碑銘以渠六代祖墓欲作渠之八代祖墓又以渠謂之同宗更以庶孽稱之爲其子孫者豈不痛冤乎各別明査俾伸幽明之冤云矣李命寬以此事前後呼籲不啻屢次而昨年五月因其擊錚草供判付內誠如所訴不可但以尋常山訟言嚴飭該道別定査官詳査卽爲狀聞事判付行査本道矣前道臣李命植査啓內一塚相爭旣無可執之證以法從事終無息訟之望此後雖百回上言一倂勿施從重科斷之意論理登聞則在渠之道固當懲畏縮伏之不暇而敢生僥倖之計又煩天聽之擧者究厥情狀誠極痛駭原情勿施其猥濫瀆擾之罪自臣曹考律重勘何如傳曰允
정조 12년
洪仁浩以刑曹言啓曰今日動駕時京畿楊州居幼學金信潮擊錚於衛外所當捧供以入而其父天欽以館儒身居首善之地規避計逆之罪非但多士之共憤已悉於前日臺啓中則其所坐甚重有非尋常編配之比故前後赦典一不擧論成命之下臣曹之覆難亦不止一再則在渠道理固當縮伏訟罪之不暇而乃敢縱子連年呼籲者究厥情狀萬萬痛駭原情勿施今不可以四件內事每每曲恕其猥濫之罪照法勘處何如傳曰依前下敎放送
정조 12년
洪仁浩以刑曹言啓曰今日動駕時京畿廣州居李時雄衛外擊錚所當捧供以入而時雄係是出身令義禁府擧行何如傳曰原情辭意爲先草記
정조 12년
洪仁浩以刑曹言啓曰今日動駕時全羅道羅州居良女金召史擊錚於衛外故取考其原情則以爲其媤父生時林哥兩班婢子作妾生女而其媤母死後率來小母同居矣田畓十四石落奴婢六口家垈其媤父身死之後其小母以文券給付其外外孫壻鄭煥奎則煥奎素是奸巧之人初喪初不傳訃葬日亦不通告此可謂人倫乎昨年八月其夫國奎具由上言則文書中所載田畓十四石落以三十石落欺罔天聽自營門定配於道內錦山抑鬱之懷當復如何哉區別分揀云矣昨年八月金召史夫鄭國奎以此事上言已自本道依判下査實則國奎父生時十三石田畓旣分於前後所生子及其外孫女而國奎以虛張石數誣罔天聽之罪道臣旣已狀請勘配則在渠道理固當縮伏之不暇而曾未幾何敢生僥倖變幻事實縱妻呼籲者民習極爲痛駭原情勿施金女猥越瀆擾之罪自臣曹考律重勘何如傳曰允
정조 12년
洪仁浩以刑曹言啓曰今日動駕時黃海道新溪居金重白衛外擊錚所當捧供以入而重白係是出身令義禁府擧行何如傳曰原情辭意爲先草記
정조 12년
左議政李性源右議政蔡濟恭箚曰伏以臣等卽伏聞故重臣洪景輔議諡末望二字皆犯諱雖似未及照察之致而事體至爲未安其不審之罪則大矣玆敢聯陳短箚仰請處分當該議諡諸館官竝施以譴罷之典卽令改議以入有不可已也取進止答曰省箚具悉卿等之懇故重臣洪景輔諡望之犯諱館官事難免不察依施今日館坐更卽議諡仍傳曰此批答遣史官傳諭
정조 12년
戊申四月初五日卯時上御熙政堂大臣備局堂上引見入侍時左議政李性源右議政蔡濟恭右參贊金魯鎭戶曹判書徐有隣吏曹判書吳載純兵曹判書鄭好仁禮曹判書李𡊠行副司直李在簡徐有大兼都承旨沈豐之開城留守洪秉纘行副司直金持默副校理沈晉賢右副承旨洪仁浩假注書李貞運事變假注書申溆記事官李相璜金祖淳以次進伏訖性源曰昨日侵早動駕向晩還宮聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣上曰次對爲之也性源曰前因嶺南御史金履成別單東萊金井山城廢棄可惜道臣春巡時親審狀聞以待處分之意覆奏分付矣卽見慶尙監司金光默狀啓則以爲今番巡路看審形便則蓋此山城阻三面而制一隅通漕運而足水根前人修築蓋出於此而周回殆近三十里以一邑孤軍勢難分排守堞中軍號令亦難相應西南方雙峯竝峙俯瞰城中虛實易覘中間廢棄未必不由於此量其修築物力則人丁當不下數十萬錢穀當不下數三萬則擾民竭財汲汲於此不知其得當爲辭矣臣之待罪嶺藩時亦於巡路看審則廢城之猝難復築誠如道臣所論依狀辭姑令置之何如上曰右相之意何如濟恭曰城闊則難守兵家所戒今此金井山城周圍幾至三十里云古築今廢似有由矣臣意亦以爲猝難改築矣上曰依爲之出擧條性源曰此濟州前牧使李命俊狀啓也以爲昨年進上蠲減價米爲三百二十石今無歸屬處故新設一倉名曰覃恩庫臣亦拮据各穀二千二百四十二石積貯倉中麥事或判則平均分給而雖値災年無敢裁減停退若當設賑之年則各鄕民人以其所納數爻竝爲受食後來之人隨其所辦每年添補則庶救島民一時之急作爲備局句管俾絶其停減轉換之弊爲辭矣特蠲之米善爲區處俾實惠下究自備之穀多般拮据俾貧民有恃臨歸措劃誠意可尙依狀請自備局句管俾有實效何如上曰右相之意何如濟恭曰其所創設區劃鑿鑿有條理後來者若從多少每每添補無廢前人之規則似當有實效矣上曰依爲之出擧條性源曰漂人押去齎咨官以關西銀依例許貸事呈訴故取考前例則前後咨官之行輒皆許貸今亦以本道所在銀子限三千兩依例許貸使之回還時卽爲受捧之意分付關西道臣何如上曰依爲之出擧條濟恭曰咨官之往來彼中凡諸銀貨之不得不公用處則合有闊狹之道而若非關於公用者則亦何必自朝家一一軫念也且回還之後如數捧入則別無所妨而第趁時還捧實是不易之事臣曾前待罪於關西營閫故其文書裏面皆詳知所謂銀貨太半歸於使行譯官之浮費未爲還捧者不知爲幾千兩則今此許貸似非穩當矣上曰卿則關西盡經監司兵使似必稔知此弊矣性源曰慶尙道戊申軍功狀啓判下者臣俄纔見之處分比諸道尤爲特厚矣上曰其中收議請錄用而施以食物者爲幾人乎仁浩曰二人矣上曰嶺南與他道自別故其收錄之典不得不加厚矣右相收議中愼哥四人皆請贈職矣此與李述原事無異乎濟恭曰愼哥四人則皆是下吏而事面亦自有異矣李述原之孫不欲其祖與愼溟翊同享人或謂以太過而亦不無所執蓋述原之所成就卓然無疵溟翊之末後樹立雖卓卓而初授座首帖卽賊帖故此所以不欲同享者也揆以人情亦似無怪而溟翊畢竟能判大事則亦不可以此咎之當論其末梢之如何矣至若愼哥則出於下吏不可以士夫之道責之而能知逆順之分有此效義之擧誠可褒賞者也臣於嶺南往來時聞之則戊申以後鄕吏輩立祠於府司之傍春秋祭之云苟非實跡之卓異者有所見服於人則其何以得此乎性源曰一門四人亦甚稀異矣上曰李判府之收議則愼哥四人欲一竝勿論而其餘從軍人亦以一依安竹出征例爲之云云則不得加資者亦多故又以賞帖加下敎矣性源曰褒典甚重事當愼惜矣濟恭曰俄於闕中逢判府事李在協則以爲故參議柳升鉉故正郞權萬戊申倡義事大臣合有陳達左相之意亦然故敢此仰達矣柳升鉉權萬俱以安東之人當戊申賊變之日倡起義兵而一府之人推升鉉爲大將以萬爲副將蓋升鉉已經騎郞萬方在正字故有上副差等之號也箚營於鄕校之前朝官士子之雪涕來赴者繈屬不絶按撫使朴師洙入軍中親自按視嘆其紀律嚴明此非道聽之易屬虛訛也聞其時靈城君朴文秀在都巡撫陳中聞賊起嶺南大驚恐已而知賊發於右下道而義兵起於左上道喜曰嶺賊不足憂人問其故靈城曰有識士夫多在左上道以故嶺南凡事安東皆主之而仗義如此吾知其不日破賊矣未幾其言果驗今當舊甲重回褒錄之典不及於上道倡義之地實爲欠事纔因忠淸道狀啓中故翊贊卞觀夏草檄等事李判府收議已有柳升鉉權萬檄書人多傳誦之語大臣之言旣如此則恐不可異之矣上曰左相之意何如性源曰其檄文臣亦曾見之義聲所及人多傳誦褒贈乃是重典而格外特施亦合於激勸之道矣上曰今番褒錄之擧正爲此等人旌贈或子孫錄用則李判府向於抄啓時不爲槪及未免遺珠甚可嘆惜故參議柳升鉉故正郞權萬倡起義師鼓奬士氣其功與節豈比等閑且其檄文人多傳誦云褒贈之典不施於此兩人而何爲況所居又在士大夫冀北之鄕乎何聞之晩也卽令該曹今日政加贈華職以示記舊之意故參議子孫中時仕在京人使之待令可也出擧條濟恭曰臣於戊申勛勞人褒錄之事有可以仰達者矣其時慶尙右兵使李時蕃聞賊勢方熾擁兵逗留故兵使禹夏亨時以昆陽郡守不勝忠憤面責時蕃領一枝兵早夜直前衝入居昌賊所生縛希亮熊輔崇坤三賊魁此事旣載勘亂錄又載寶鑑矣李遇芳以手斬希賊前月至蒙褒賞而苟非夏亨縛致軍中則遇芳以匹夫之身何能斬賊魁乎遇芳則褒賞夏亨則無擧論之事恐不免有向隅之嘆矣上曰旣入於勘亂錄又載於寶鑑則此等人錄後在所不已且聞自是武家云故兵使禹夏亨孫令兵判招見其身手後草記以爲收用之地可也出擧條濟恭曰聖上追念舊日兩重臣特命賜諡凡在臣隣莫不聳感臣因此有仰達者諡狀之積滯弘文館者殆近二十度而其子孫之在鄕者爲趁開坐裹糧上來竟不免空還渠輩私情姑勿論朝家旣許易名而前後累經諡坐輒皆因循或有過十年者殊涉未安今番議諡時無或遺漏一齊議定之意申飭弘文館恐爲合宜矣上曰卿之所奏甚好申飭俾勿如前因循迨此諸諡未及博議之時欲令一體會議玉堂東壁未差之代前望單子入之待下批牌招察任可也出擧條上曰近日京中竊發之患無處無之甚至於大院君廟有此患誠不勝驚惕矣性源曰事極驚心矣大抵偸盜之輩多入於人家祠宇故臣等亦於年前經此患矣仁浩曰大院君廟中所失者卽龕室前帷帳云矣上曰捕將進前有大進伏上曰旣限以五日矣限前有可捉之方耶有大曰方爲申飭而限內捉得恐未可必矣上曰昔在先朝以毓祥宮之有此患至有親鞫之擧先朝奉先之誠孝實是後人之當法況大院君廟事體何等莫重乎若不於限內捉納捕將以下當用重律必盡心捉納可也濟恭曰先朝親鞫之時臣亦參見矣其後以處分之近於嚴急至有後悔之下敎矣此事雖合於嚴捕而若定限迫急則往往致橫罹之患亦不可不念處也上曰此是莫重之地勿爲放心趁卽捉納可也仁浩曰頃者議諡中洪景輔諡號末望犯於第十一世御諱參坐玉堂難免不審之罪矣上曰以此言于大臣使之陳箚而更爲議諡今日政檢詳差出會議於奉常寺可也上曰諡狀留滯之數問于本館以奏可也命退諸臣以次退出
정조 12년
戊申四月初五日辰時上御重熙堂承旨入侍時左承旨趙衍德假注書趙台榮記事官尹行任金祖淳以次進伏訖上曰有司堂上入侍賤臣承命出與徐有隣偕入進伏命書傳敎曰昨過安樂峴築筒之役誠鉅矣雖曰爲私田蒙利不煩公家役丁云而輦路旣由筒邊又是園所不遠之地昨年以此役處諸議不一前領相言與戶惠堂所奏亦有參差至今在未決中所重雖有在坊民固不可出用已有昨年筵敎莫如量給役丁之需爲最便前領相意似亦如此令戶惠廳知悉擧行又命書傳敎曰此亦民事不可緩關西穀兩邑裒益之政月前道伯已有狀請而尙不回啓今則愆時宜念有難遲待鼎席備員有司堂上中戶判問議左右相家待批下今日內行會有隣曰嶺南山峽關西江邊諸邑穀簿自朝家特軫民情方講裒益之政目下積弊雖若少紓第玆發賣移貿之擧旣非每歲應行之事而耗條則年年滋長不出數年又復如初若欲端本莫如減去耗條之爲要道故臣意則往復兩道道臣抄出穀多爲弊處幾邑凡係盡分穀簿以半分換錄半分條每年耗穀仍令度支依詳定發賣一以爲減元數之方一以爲補經費之資而此擧旣出於便民則得失多寡不足較挈若値穀賤時則雖在詳定之內亦爲依市直發賣務從除弊若其規模節目追後成出以爲令式似合事宜而係是穀簿變通下詢大臣處之何如上曰問于大臣草記稟處可也出擧條有隣曰新寧居幼學金弘澤等上言有論理稟處之命矣取見其上言則以爲本縣距柒谷爲二百餘里而架山山城內外各有一倉民人糶糴之米數甚夥然運輸之弊實爲難保之端本縣倉便近處特許運納爲辭矣蓋此新寧民人以架山城餉事屢次呼籲仍爲發關査問於本道者亦不止一再而爲念城餉之體重且軫他邑之繼起每不免覆奏防塞民情雖涉可矜變通實無其路上言內辭意置之何如上曰依爲之出擧條有隣曰巨濟柒川島居牧子徐元福等上言有詳考稟處之命矣取見其上言則以爲本島卽祭享所用黑牛牧場而凡他牧馬之傷則牧子例爲給復而本島地屬司僕牛係禮曹故前後上言累次恩命之下至有推諉寢閣之弊牧子輩尙未蒙應施之典依他牧場給復之例毋論司僕與本道卽速劃給爲辭矣取考司僕寺啓下文書則昨年二月因元福上言自禮曹依他牧子例給復事覆啓蒙允而司僕一提調筵達以爲牧子非司僕牧子牛畜非司僕牛畜給復與否非司僕所知而牧養在於司僕場內故蠲免其身役減給其春稅則幾百年所無之事不可創開給復一款置之爲請又爲蒙允矣牧子給復果有已例而黑牛牧子獨爲見漏事涉斑駁宜若稱冤而身役之蠲免春稅之減給在渠實爲惠澤故彼給而此不給者自有委折而然上言內辭緣依前司僕寺覆奏置之何如上曰依爲之出擧條有隣曰全羅道諸寺僧天默等上言有後日入侍指一稟處之命矣取見其上言則以爲西山大師當壬辰率門徒及自慕僧一千五百名會于順安法興寺與天兵爲後先戰于牧丹峰斬賊數千餘級以勇士七百人迎大駕還京都至有御筆詩畫之錫巍勳偉績至今赫赫而但有僧徒自奉之影堂朝家建祠之典尙今闕焉實爲奬忠表節之一大欠典今方鳩材立祠於海南縣大芚寺依嶺南表忠祠例特賜二字之額以表當日之勳績爲辭矣玆事臣待罪湖南時以事蹟則非不詳悉而狀聞體重有難輕議論題於道內緇徒之訴而雖於八年之久尙能記有蓋此西山以出世高僧當壬辰倭寇之變糾合義旅協贊天兵快掃狂塵陪還故都宣廟褒嘉之敎逾於華衮天將詩帖之贈許以道禪精忠偉蹟塗人耳目且惟政處英諸人之建大功立奇節未必不由於西山單傳密旨則其在樹風奬義之道香火妥靈不可以釋家異觀密陽表忠祠之以西山配惟政未知何所據而久遠之事今不可追正海南大芚寺係是西山衣鉢所藏之地而遺像亦在焉許多緇徒乃能尊慕祖師將欲鳩材建祠仰請恩額惟政已行之例不必靳持於西山而許祠賜額事體不輕不可以一張上言遽然許施令本道道臣詳探其大芚寺來歷之可合建祠一道內緇徒之純然同聲論列啓聞後稟處何如上曰依爲之出擧條有隣曰北部汝矣島居民韓延祥等上言有詳考稟處之命矣取見其上言則以爲渠輩所居之地卽彈丸小島而昨年長霖大水久圍無糧謀生相枕而臥水鐵里居張漢輔以一飛船載三包米一桶醬及柴木石硫黃等物以救濱危之命此時三包勝他時千包本島居閑良李景龍亦以三包米斗賑活往年呼籲當部及京兆自京兆往復賑廳咸加嘉尙而難於天聽推諉至今乞令取考衆民原狀往復文蹟論以相稱相當之賞典爲辭矣蓋此張漢輔李景龍之或船粟或出米以救小島近止之命者誠甚嘉尙而漢輔則前已發賣防給已蒙恩典復拜衛將在渠雖曰宿硏旣是曾經東樞之人則決不以三包米一桶醬義氣之事更望褒賞之事此則置之至於李景龍曾於京兆往復時探問其所願則在於納粟帖加云以此施賞恐合事宜而係關恩賞上裁何如上曰依爲之出擧條有隣曰羅州居民吳時學等上言有詳考稟處之命矣取見其上言則以爲列郡斛子一依戶曹鍮斛則容入不過十五斗而列邑不能以鍮鑄備以木斛代用故始役之初斛無闊狹之弊穀無濫入之患近來人心漸巧稱以改造多方用奸容入至爲十七八斗民害去而益甚本邑斛子使之來鑄鍮斛於戶曹以定不易之規俾爲支保之地爲辭矣同律度量衡有國之大政自朝家準度支銅斛製給銅斛於八道監營使道內營邑鎭之改造斛子者一切取則於此銅斛則獨於羅州斛子始則不濫終焉容奸云者必有生弊委折而然矣大抵銅斛旣無遍造廣置之道則惟有新造時較準一事而已今此呼籲旣極猥屑亦難取信而以其事關民隱許令稟處旣聞之後不可仍置以此意分付湖南道臣先從羅州斛子詳細査問一遵銅斛着意釐正較準時冗費弄奸之弊嚴加禁斷事一體分付何如上曰依爲之出擧條命書傳敎曰政官牌招開政上曰在外大司成許遞今日政以在京無故人差出出榻敎命退諸臣以次退出
정조 12년
戊申四月初五日酉時上御誠正閣右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰司饔奉事柳範休入侍出榻敎賤臣承命出與柳範休偕入進伏上下詢職姓名範休仰奏上曰年今幾何範休曰四十五歲矣上曰爾是故參議之孫耶範休曰然矣上曰爾祖所製捷書尙在否範休曰然矣上曰筵退後自政院入之可也上曰爲人了了矣仁浩曰以道內碩儒被道薦入仕矣上曰爾是乃祖之孫逢此舊甲又因右相所奏特爲召見意蓋有在今欲陞遷而爾祖旣已贈職恩典恐反荐疊姑不下敎亦豈無後日耶來頭得除守令則克紹家聲以爲圖報之地可也上曰此是柳道源之子乎仁浩曰果是柳道源之子而道源亦柳義養所薦人矣上曰爾父緣何尙未入仕乎範休曰屢被道薦終未筮仕矣仁浩曰柳義養在安東時所掌五禮儀多有道源之釐正矣命書傳敎曰召見司饔奉事柳範休初則只知爲故參議柳升鉉之孫因言端始聞之又問其父名字於範休其人果然是範休之父有學行爲鄕中所推詡向來禮曹校勘多有裨益之勞可合收用詳聞於宰臣柳義養之筵奏使該曹知之而尙未入仕且況屢登道剡者乎雖非乃父之子盛有著稱朝家猶可訪用況是家是人乎進士柳道源申飭該曹依年前筵敎初仕卽爲調用更勿如前因循事分付命退諸臣以次退出
정조 12년
洪仁浩啓曰大司憲尹承烈持平朴瑞源未肅拜執義趙錫穆掌令崔烜閔彝顯持平任希一在外監察茶時之意敢啓傳曰知道
정조 12년
洪仁浩啓曰卽者刑曹郞廳來言上言回啓所當於限內爲之而判書有親病不得擧行云矣敢啓傳曰次堂爲之
정조 12년
有政吏批判書吳載純進參判李在學病參議未差右副承旨洪仁浩進啓曰羅州牧使今當差出而本州以湖南雄邑物衆地大素稱難治不可不各別擇差他道有聲績已準限守令竝擬何如傳曰允以徐鼎修爲吏曹參議李顯默爲校理尹羽烈爲副修撰李正模爲羅州牧使卒延安君李淑琦爲靖襄贈左贊成洪景輔爲忠獻卒海安君㟓爲靖僖卒完興君李億祺爲毅愍卒吏曹判書朴仲林爲文愍卒領議政李宗城爲文忠贈吏曹判書李彝章爲忠正贈吏曹判書吳光運爲忠章贈領議政李忔爲忠章卒吏曹判書李成中爲貞敏卒判敦寧李箕鎭爲文憲贈領議政金相奭爲貞簡贈領議政金汝岉爲壯毅贈吏曹判書金玏爲敏節贈兵曹判書鄭世雅爲剛義卒工曹判書金宇亨爲貞惠贈吏曹判書李東標爲忠簡贈吏曹判書鄭希登爲毅愍卒知中樞金相紳爲僖靖卒判府事徐命膺爲文靖贈吏曹判書朴光佑爲貞節贈兵曹判書金德齡爲忠壯卒月城君金元亮爲剛愍贈吏曹判書金䃴爲忠愍舍人單李敬五
정조 12년
兵批判書鄭好仁進參判具㢞病參議宋鍈病參知柳誼入直同副承旨南鶴聞進以鄭東勳爲忠壯將李仁達爲宣傳官副司直徐鼎修副司果李羽晉
정조 12년
傳于南鶴聞曰發遣吏郞諸執事請齋與否摘奸以來
정조 12년
趙衍德以戶曹言啓曰社稷祈穀大祭祭需以新貢加定事命下矣祭物各種分道磨鍊別單書入依此給價之意分付宣惠廳何如傳曰允
정조 12년
洪仁浩以兵曹言啓曰南部居良人宋昌興童蒙李祐星東部居砲手金敬位等上言啓下本曹而限內不爲現身依定式勿施何如傳曰允
정조 12년
洪仁浩以義禁府言啓曰忠淸道舒川郡豆谷驛徒三年定配罪人金胤行子興奎上言據本府回啓判付內放送事命下矣金胤行依法典徒三年定配收贖而卽爲放送事分付該道道臣之意敢啓傳曰知道
정조 12년
洪仁浩以刑曹言啓曰昨日動駕時擊錚人出身李時雄令義禁府擧行事草記批旨內原情辭意爲先草記事命下矣取考其原情則以爲渠自庚午年間始造燻造幕略干太石造燻爲業矣京江燻造契人等呈訴京兆忽生徵稅之計故納稅十兩錢伊後丙申年因治道之浩大加徵十兩錢前後二十兩錢逐年應稅矣不意契人又呈京兆移文本府毁撤燻幕俾絶生路今當九十垂死之年糊口爲難使契人無得橫禁云矣敢啓傳曰極爲猥越原情勿施可也